Et opgør mellem to mænd resulterede mandag aften i, at de begge måtte til behandling på Aalborg Universitetshospital. Den ene mand mistede tre tænder, mens den anden måtte opereres efter at være blevet stukket i maven med en kniv. Overfaldet fandt sted på Uldalsvej i Nørresundby mandag aften kort før klokken 20.30. Her blev en 54-årig mand opsøgt af en 35-årig mand, som var bevæbnet med en hammer og en skruetrækker. - Den 35-årige mand slår den 54-årige mand i hovedet med hammeren, og herefter trækker den 54-årige en kniv og stikker den 35-årige i maven, siger vagtchef Carsten Kjær fra Nordjyllands Politi. Mændene blev efterfølgende kørt til behandling på sygehuset, og de er nu begge sigtet for grov vold, fordi der har været våben indblandet i deres indbyrdes opgør. Begge mænd er af anden etnisk oprindelse end dansk, oplyser Nordjyllands Politi.

Opsummering:
To mænd måtte mandag aften til behandling på sygehuset, efter at de overfaldt hinanden med henholdsvis en hammer og en kniv.